Chromatica

Chromatica er sjötta stúdíóplata bandarísku söngkonunnar Lady Gaga. Platan var gefin út 29. maí 2020 af Interscope Records og dótturfyrirtækinu Streamline. Gaga stýrði framleiðslunni með BloodPop og ýmsum öðrum framleiðendum. Gaga vék frá lágstemmdari stíl fyrri verka sinna, Joanne og A Star Is Born, og sneri aftur til danspoppróta sinna. Chromatica sækir innblástur sinn frá hústónlist frá fyrri hluta tíunda áratugarins og cyberpunk.

Platan fjallar um hugmyndir um óbilandi hamingju og leit að heilun. Lögin á Chromatica fjalla um þemu sem eru innblásin af misheppnuðum ástarsamböndum og baráttu Gaga við andlega heilsu sína. Tónlistin einkennist af gervihljóðfærum, slagverkum, groove og hljómsveitarútsetningum sem sameina yfirgripsmiklar laglínur. Blackpink, Ariana Grande og Elton John koma fram á plötunni. Meirihluti plötunnar var tekinn upp í Henson Recording Studios og stúdíóinu heima hjá Gaga í Hollywood Hills. Interscope auglýsti Chromatica meðal annars í sjónvarpi og með samstarfsverkefnum við fyrirtæki, eins og Oreo. COVID-19 heimsfaraldurinn hafði þó neikvæð áhrif á markaðsherferð plötunnar. Til að kynna plötuna fór Gaga í tónleikaferðalagið The Chromatica Ball í júlí 2022, eftir að því hafði verið frestað tvisvar sinnum vegna heimsfaraldursins.

Fjórar smáskífur voru gefnar út af plötunni. Aðalsmáskífan, „Stupid Love“, komst í fimmta sæti á Billboard Hot 100 vinsældarlistanum. Önnur smáskífan „Rain on Me“ (með Ariana Grande) komst í efsta sæti vinsældarlistans og varð fimmta smáskífa Gaga til að ná þeim árangri. Lögin „911“ og „Free Woman“ voru gefin út sem smáskífur í nokkrum löndum. 

Chromatica fékk góðar móttökur frá tónlistargagnrýnendum sem lofuðu meðhöndlun viðfangsefnisins, en upptökustjórn hústónlistarinnar var gagnrýnd. Á 63. Grammy-verðlaunahátíðinni var Chromatica tilnefnd sem besta popp-söngplatan og „Rain on Me“ vann verðlaun fyrir Best Pop Duo/Group Performance, önnur verðlaun Gaga í flokknum. Platan náði efsta sæti vinsældarlista í ýmsum löndum, þar á meðal í Bandaríkjunum, þar sem hún var sjötta plata í röð Gaga til að ná efsta sæti á Billboard 200 vinsældarlistanum. Endurhljóðblanda af Chromatica var gefin út 3. september 2021 undir nafninu Dawn of Chromatica og inniheldur fjölda yngri og nýrri listamanna. 

Lagalisti

Aukalög á öðrum útgáfum plötunnar:
 „Love Me Right“ 2:51
 „1000 Doves“ (piano demo) 2:49

Heimildir


Flokkur:Hljómplötur Lady Gaga
Flokkur:Hljómplötur gefnar út árið 2020
Flokkur:Bandarískar breiðskífur